
 7.2.2015
 BG
 Официален вестник на Европейския съюз
 L 31/3
 РЕГЛАМЕНТ ЗА ИЗПЪЛНЕНИЕ (ЕС) 2015/182 НА КОМИСИЯТА
 от 2 февруари 2015 година
 за отмяна на Регламент за изпълнение (ЕС) No 827/2011 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С Регламент за изпълнение (ЕС) No 827/2011 на Комисията (2) в позиция 3212 като боя или друго багрилно вещество бе класирано синьото полиметиново багрило (флуоресцентно багрило), разредено в смес на разтворителите етиленгликол и метанол, използвано в автоматични апарати за анализ на кръв за оцветяването на левкоцити чрез флуоресцентно маркиране след подлагането им на специално предварително третиране. Класирането на продукта в позиция 3822 от Комбинираната номенклатура бе изключено, тъй като багрилните вещества от позиция 3204, представени за продажба на дребно, се класират в позиция 3212.
 (2)
 По дело C-480/13 Sysmex Europe GmbH срещу Hauptzollamt Halburg-Hafen
 (3) Съдът на Европейския съюз постанови, че продукт, състоящ се от разтворители и полиметиново вещество, следва да се класира в позиция 3822 от Комбинираната номенклатура като лабораторен реактив. Въз основа на представената информация Съдът прецени, че използването на продукта като багрилно вещество е чисто теоретична възможност.
 (3)
 Разгледаният от Съда по дело С-480/13 продукт е същият като продукта, чието класиране е определено в Регламент за изпълнение (ЕС) No 827/2011.
 (4)
 Поради това е целесъобразно Регламент за изпълнение (ЕС) No 827/2011 да бъде отменен, за да се избегнат евентуалните различия при тарифното класиране на синьото полиметиново багрило (флуоресцентно багрило), разредено в смес на разтворителите етиленгликол и метанол, и да се осигури еднакво прилагане на Комбинираната номенклатура в Съюза.
 (5)
 Затова Регламент за изпълнение (ЕС) No 827/2011 следва да бъде отменен.
 (6)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) No 827/2011 се отменя.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 февруари 2015 година.
 За Комисията,
 от името на председателя,
 Heinz ZOUREK
 Генерален директор на главна дирекция „Данъчно облагане и митнически съюз“
 (1) ОВ L 256, 7.9.1987 г., стр. 1.
 (2) Регламент за изпълнение (ЕС) No 827/2011 на Комисията от 12 август 2011 г. относно класирането на някои стоки в Комбинираната номенклатура (ОВ L 211, 18.8.2011 г., стр. 9).
 (3) Решение от 17 юли 2014 г., което все още не е публикувано в Сборника на Европейския съд, параграфи 42, 44 и 45.
 